Az ELTE bezárással fenyegetett társadalmi nemek mesterszakának oktatói összeállítottak egy webes kvízt, amiben mindenki tesztelheti, hogy valóban ért-e a gendertudományhoz vagy sem.

A kvíz itt kitölthető, a célja, hogy elgondolkodtasson mindenkit, aki úgy gondolja, mindent tud a témáról. A társadalmi nemek szak oktatói a teszt elején ezt írják:

"Úgy tűnik, az utóbbi hetekben nem csak a közel tízmillió szövetségi kapitány, de a legalább ugyanennyi genderkutató országa is lettünk.

Na de ki meri letesztelni, mennyit is tud igazán? Ki lesz a társadalmi nemek koronázatlan királya vagy éppen királynője? Induljon a nagy teszt: ki tud többet a magyar nőkről és férfiakról?

13 kérdésre kell válaszolnod (csak azért sincs +1), és még segítséget is kapsz: több lehetséges válasz közül kell kiválasztanod azt, amelyik szerinted a helyes. Azt, hogy jól válaszoltál-e, a kérdőív végén ellenőrizheted. Az adatok forrását, valamint az egyes kérdésekhez kapcsolódóan további információkat, olvasmányokat a kvíz végén osztunk meg. Kezdhetjük?"